Jaanuar 2010

Jaanuar 2010, kroonika

2010. aasta jaanuar algas reedel ja lõppeb 31 ööpäeva pärast pühapäeval.

1. jaanuar 

 Hispaania võttis Rootsilt üle Euroopa Liidu eesistujariigi kohustused.
 Herman Van Rompuy asus ametlikult täitma Euroopa Nõukogu alalise eesistuja kohuseid. 
 Hiina ja kümne Kagu-Aasia Maade Assotsiatsiooni liikmesriigi vahel hakkas kehtima vabakaubandusleping.
 Pakistani loodeosas Lakki Marwatis võrkpallimängu ajal toimunud enesetapurünnakus hukkus 101 inimest, üle saja sai vigastada ning hävis vähemalt 20 hoonet.
 Šveitsi liidupresidendiks sai Doris Leuthard.
 Ameerika Ühendriikide New Hampshire'i osariigis jõustus seadus, millega võrdsustati eri- ja samasooliste paaride õigused abielu sõlmimisel.
 Iirimaal jõustus seadus, mis muutis jumalateotuse ja religioossete tunnete solvamise sõltumata religioonist kuni 25 000-eurose rahatrahviga karistatavaks õigusrikkumiseks.
 Lätis lõpetas tegevuse ainus kõrgharidusega politseiametnikke ette valmistanud õppeasutus Läti Politseiakadeemia. Senistele üliõpilastele anti võimalus lõpetada õpingud senise programmi järgi Läti Ülikooli juures, kuid uusi üliõpilasi Läti Ülikool politseierialadele vastu ei võta.
 Venemaal hakkas kehtima viinale riiklik miinimumhind 89 rubla poole liitri viina eest. Miinimumhinna kehtestamine oli osa president Dmitri Medvedevi alkoholismivastase võitluse programmist.
 Venemaa peatas naftatarned Valgevenele, sest riigid ei jõudnud nafta hindades kokkuleppele.
 Venemaal lõpetas miljardär Roman Abramovitši rahastatav fond Rahvuslik Jalgpalliakadeemia palga maksmise Venemaa jalgpallikoondise peatreenerile Guus Hiddinkile.
 Eestis algas lugemisaasta.
 Eestis alustas tööd Tervisekaitseinspektsiooni, Tervishoiuameti ja Kemikaalide teabekeskuse ühendamisel moodustatud Terviseamet, mille peadirektoriks sai senine Tervisekaitseinspektsiooni juht Tiiu Aro.
 Eestis alustas tööd Politseiameti, Julgestuspolitsei, Keskkriminaalpolitsei, politseiprefektuuride, Piirivalveameti, piirivalvepiirkondade, piirivalve lennusalga ning Kodakondsus- ja Migratsiooniameti ühendamisel loodud Politsei- ja Piirivalveamet, mille peadirektoriks sai senine Politseiameti juht Raivo Küüt.
 Eestis alustas tööd Taimetoodangu Inspektsiooni, 13 piirkondliku maaparandusbüroo ning maaparanduse ehitusjärelevalve- ja ekspertiisibüroo ühendamisel loodud Põllumajandusamet, mille peadirektoriks sai senine Eesti Maaülikooli põllumajandus- ja keskkonnainstituudi direktor Illar Lemetti.
 Eestis ühendati Integratsiooni Sihtasutus ja Migratsioonifond Integratsiooni ja Migratsiooni Sihtasutuseks Meie Inimesed, mida asus juhtima Tanel Mätlik.
 Eestisse väljastpoolt Euroopa Liitu saadetud kaupade käibemaksuvabastuse piiriks sai senise 150 euro asemel 22 eurot (ehk 344 krooni). 
 Edelaraudtee taasavas reisirongiliikluse Tartu ja Valga vahel.
 Tallinna Linnahall alustas kontserdihalli renoveerimist.

2. jaanuar

 Afganistani parlament jättis heaks kiitmata 17 kandidaati president Ḩāmid Karzay esitatud 24 ministrikandidaadist.
 Ameerika Ühendriikide keskväejuhatuse ülem kindral David Petraeus tegi üllatusvisiidi Jeemenisse, pidades Jeemeni presidendi ‘Alī ‘Abdullāh Sāliḩiga läbirääkimisi koostöö üle terrorismivastase võitluse korraldamisel.
 Colombias hakkas õhtul kümne kilomeetri kaugusel Pasto linnast purskama Galerase vulkaan.
 Hiinas Shaanxi provintsis toimus ilutulestikutehases plahvatus, mille tagajärjel hukkus vähemalt üheksa inimest.
 Kongo Demokraatliku Vabariigi idaosas hakkas purskama Nyamuragira vulkaan.
 Peruu ülemkohus jättis jõusse ekspresident Alberto Fujimorile madalama astme kohtus määratud 25-aastase vanglakaristuse.
 Rootsis anti esmakordselt viimase 45 aasta jooksul luba küttida hunte. 27 välja antud jahiloast 22 kasutati ära esimese päevaga.
 Tadžikistanis toimus kohaliku aja järgi kell 7.15 5,3-magnituudine maavärin, mille epitsenter asus 80 kilomeetrit Horugi linnast põhja pool. Maavärina tulemusel purunesid mitmed hooned, hukkunutest teateid ei ole.
 Eestis Aegna saarest ida suunas sattus kohaliku aja järgi kell 5.45 madalikule Hongkongi lipu all sõitev naftatanker Pacific Empire. Kuigi tanker sai ulatuslikke põhjavigastusi, olid ballastitankid tühjad ja keskkonnareostust ei tekkinud. Tanker õnnestus madalikult vabastada samal päeva õhtul kella 21 paiku.
 Eestis kuulutati välja 2009. aasta Raadio 2 Aastahitt. Eesti parimaks lauluks valiti Koit Toome esitatud "Kaugele siit", parimaks välismaa lauluks osutus Edward Maja ja Alicia laul "Stereo Love".

3. jaanuar

 Ameerika Ühendriigid sulgesid kõrgenenud terroriohu tõttu oma saatkonna Jeemeni pealinnas Şan‘ā's. Hiljem samal päeval tegi seda ka Suurbritannia.
 Antarktikas leidsid Austraalia polaaruurijad jää alt Austraalia maadeavastajale Douglas Mawsonile kuulunud Vickersi lennuki. Leitud õhusõiduk on üks maailma esimestest lennukitest, mis kukkus alla oktoobris 1911 demonstratsioonlennu ajal ja mille Mawson viis 1912 ilma tiibadeta Antarktikasse, kus ta kasutas lennukit mõnda aega mootorsaanina.
 Eestis Tallinnas mõõdeti lumikatte paksuseks 62 sentimeetrit, millega püstitati pealinna uus ilmarekord. Seni oli maksimaalseks lumikatte paksuseks Tallinnas olnud 59 sentimeetrit, mis mõõdeti 18. märtsil 1968.
 Tallinnas Vabadussõja võidusamba juures leidis aset mälestustseremoonia, millega tähistati 90 aasta möödumist relvarahu väljakuulutamisest Eesti Vabadussõjas. Tseremoonial osalesid teiste seas Riigikogu esimees Ene Ergma, kaitseminister Jaak Aaviksoo, kaitseväe juhataja Ants Laaneots ja EELK peapiiskop Andres Põder.

4. jaanuar

 Ameerika Ühendriigid asusid rakendama erikohtlemist 14 eriti suure terroririskiga riigist pärit lennureisijate suhtes. Uued reeglid näevad ette nende riikide elanike või nende riikide kaudu Ühendriikidesse reisijate ja nende pagasi täieliku läbiotsimise. Erikohtlemisele allutatud riikide nimekirjas on Iraan, Kuuba, Sudaan, Süüria, Afganistan, Alžeeria, Iraak, Jeemen, Liibanon, Liibüa, Nigeeria, Pakistan, Saudi Araabia ja Somaalia.
 Araabia Ühendemiraatides Dubai emiraadis Dubais avati maailma kõrgeim pilvelõhkuja Burj Khalīfah.
 Dominica peaminister Roosevelt Skerrit tegi teatavaks oma uue valitsuskabineti koosseisu, mis ka samal päeval ametisse kinnitati.
 Horvaatia valitseva erakonna Horvaatia Demokraatliku Liidu juhatus heitis erakonnast välja riigi ekspeaministri Ivo Sanaderi, kes oli päev varem teatanud oma kavatsusest poliitikasse tagasi pöörduda.
 Leedus Zokniai õhuväebaasis toimus tseremoonia, millega Saksamaa andis Baltimaade õhuruumi turvamise üle Prantsusmaa lennuväele.
 NATO reageerimisjõudude NRF koosseisus alustas tegevust Baltimaade ühine jalaväepataljon, mida juhib Leedu kolonelleitnant Remigijus Baltrenas. Eesti panustab pataljoni 200 kaitseväelasega, kelle hulka kuuluv major Rain Jano on ühtlasi pataljoniülema asetäitja.
 Prantsusmaa sulges kõrgenenud terroriohu tõttu oma saatkonna Jeemeni pealinnas Şan‘ā's, järgides eelmisel päeval sama otsuse langetanud Ameerika Ühendriikide ja Suurbritannia eeskuju.
 Saalomoni Saari tabas hommikul kaks maavärinat, millest esimese võimsus oli 6,5 ja teise võimsus 7,2 magnituudi Richteri skaala järgi. Maavärinates said kannatada vähemalt 500 elumaja ja kodutuks jäi tuhatkond inimest, kuid kardetud hiidlainet maavärinate tagajärjel ei tekkinud.
 Soomes Helsingi pearaudteejaamas sõitsid hommikul rööbastelt välja linnalähirongi neli vagunit, tungides kümne meetri sügavusele raudteejaama juures asunud hotelli. Inimesed õnnetuses kannatada ei saanud, kuid varisemisohus hotell tuli evakueerida ja osaliselt seiskus raudteeliiklus Helsingis.
 Šveitsi ravimifirma Novartis teatas, et maksab 39,3 miljardit USA dollarit 100-protsendilise kontrolli omandamiseks maailma suurimas silmaravimeid ja -hooldusvahendeid tootvas firmas Alcon. 2008. aastal ostis Novartis juba 25 protsenti Alconi aktsiatest.
 Venemaal müüs ettevõtja Oleg Deripaska 100 protsenti ettevõtte Russneft aktsiatest Mihhail Gutserijevile. Tehingu väärtuseks oli 600 miljonit USA dollarit. Deripaska ostis sama firma Gutserijevilt 2007. aasta suvel 3 miljardi dollari eest.
 Venemaa president Dmitri Medvedev nimetas Altai Vabariigi presidendiks ka seni sellel ametikohal töötanud Aleksandr Berdnikovi.
 Eestis alustas Põhja kaitseringkonna ülemana tööd major Rene Brus.
 Tallinnas varises keskpäeval lume raskuse all kokku Tallinna spordihalli katuseräästas, lõhkudes ka osa seinapaneelidest. Inimesed õnnetuses kannatada ei saanud.
 Tallinna Ülikooli juures avati välisüliõpilastele mõeldud talveülikooli programm Tallinn Winter School 2010.

5. jaanuar

 Ameerika Ühendriigid avasid 3. jaanuaril terroriohu tõttu suletud saatkonna Jeemeni pealinnas Şan‘ā's.
 Ameerika Ühendriikide president Barack Obama tegi pärast luure- ja julgeolekuametkondade juhtidega kohtumist avalduse, milles rõhutas vajadust reformida Ühendriikide julgeolekuteenistusi efektiivsemaks võitluseks terroriohu ja terroristidega.
 Bulgaaria pealinnas Sofias mõrvati Bulgaaria organiseeritud kuritegevust uurinud ja paljastanud ajakirjanik Bobi Tsankov.
 Costa Ricas hakkas purskama viimati 1866. aastal aktiivne olnud Turrialba vulkaan. Vulkaani tegevuspiirkonnast evakueeriti 40 inimest.
 Islandi president Ólafur Ragnar Grímsson jättis allkirjastamata seaduseelnõu, mis nägi ette pankrotistunud Islandi pankades raha kaotanud Hollandi ja Suurbritannia hoiustajatele hüvitiste maksmise kogumahus enam kui 4 miljardit eurot. Presidendi keeldumine toob kaasa samas küsimuse rahvahääletuse korraldamise.
 Läti pealinna Riia linnavolikogus kukkus läbi opositsiooni algatatud umbusaldusavaldus linnapea Nils Ušakovsi vastu. Salajasel hääletusel toetas linnapea umbusaldamist 22, vastu oli 35 linnavolikogu liiget.
 Venemaa president Dmitri Medvedev nimetas Primorje krai kuberneriks ka seni sellel ametikohal töötanud Sergei Darkini.

6. jaanuar

 Ameerika Ühendriikide Senati liige, Connecticuti osariiki esindav mõjukas demokraadist senaator Chris Dodd teatas, et ei kandideeri novembris toimuvatel valimistel enam uuesti Senatisse.
 Jaapanis vabastati ametist eelarve väljatöötamise käigus haiglasse sattunud ja eelmisel päeval tagasiastumispalve esitanud 77-aastane rahandusminister Hirohisa Fujii; uueks rahandusministriks nimetati asepeaminister Naoto Kan.
 Prantsusmaa avas 4. jaanuaril terroriohu tõttu suletud saatkonna Jeemeni pealinnas Şan‘ā's.
 Saksamaa välisminister Guido Westerwelle saabus Ankarasse, alustades oma ametlikku visiiti Türgis ja Pärsia lahe riikides.
 Suurbritannias jõudis avalikkuse ette teave, et endised ministrid Patricia Hewitt ja Geoff Hoon on kirjutanud Leiboristliku Partei parlamendisaadikutele kirja, milles kutsuvad parteis valitsevate lahkhelide ületamiseks korraldama salajast usaldushääletust partei esimehe ja peaministri Gordon Browni vastu.
 Türkmenistanis avati 30-kilomeetriline gaasitorujuhe Iraani, mis võimaldab Türkmenistanil kasvatada oma maagaasi eksporti Iraani 20 miljardi kuupmeetrini aastas ja vähendada sõltuvust gaasi müügist Venemaale. Gaasijuhtme avamisel osalesid Türkmenistani president Gurbanguly Berdimuhammedow ja Iraani president Maḩmūd Aḩmadīnezhād.
 Venemaa Föderatsiooni kuuluva Dagestani Vabariigi pealinnas Mahhatškalas liiklusmiilitsa baasi juures toimus kohaliku aja järgi kell 7.55 pommiplahvatus. Enesetaputerroristi rünnakus hukkus viis ja sai vigastada kolm militsionääri.
 Venemaa president Dmitri Medvedev nimetas Komi Vabariigi presidendiks Vjatšeslav Gaizeri.
 Eestis toimus Sotsiaaldemokraatliku Erakonna Tallinna piirkonnaorganisatsiooni üldkoosolek, kus organisatsiooni uueks esimeheks valiti Andres Anvelt.

7. jaanuar

 Ameerika Ühendriikide New Jersey osariigi senat lükkas häältega 20:14 tagasi seaduseelnõu, mis oleks osariigis seadustanud samasooliste abielu.
 Argentinas vabastas president Cristina Fernández de Kirchner ametist riigi keskpanga presidendi Martin Redrado, kes oli keeldunud täitmast presidendi korraldust tasuda 6,6 miljardi USA dollari väärtuses välisvõlgu. Redrado esindaja teatas kavatsusest presidendi otsus vaidlustada, sest seaduse järgi saab keskpanga juhti ametist vabastada ainult riigi parlament.
 Egiptuses Nag Hammadi linnas avati möödasõitnud autost tuli kopti kirikust pärast jõuluöö jumalateenistust väljunud inimeste pihta; hukkus üheksa kopti kristlast. Rünnak, mida on peetud kättemaksuks 12-aastase muslimi tüdruku vägistamise eest kristlasest mehe poolt, tõi linnas kaasa kristlaste meeleavaldused ning kokkupõrked politseiga.
 Sudaani Wārābi provintsi asekuberner Sabino Makana teatas 2.–3. jaanuari paiku alanud ulatuslikest kokkupõrgetest nueride hõimuliidu liikmete ja dinkade hõimu vahel. Nuerid ründasid dinkasid, tappes vähemalt 140 inimest, vigastades veel 90 inimest ja röövides ligi 30 000 karilooma.
 Eesti valitsus otsustas teha seagripi vaktsiini tasuta kättesaadavaks kogu elanikkonnale, jättes siiski perearstidele õiguse võtta riskirühmadesse mittekuuluvate isikute käest 67 krooni vaktsineerimistasu.
 Eesti Maksu- ja Tolliamet teatas, et 2009. aastal laekus riigieelarvesse 100 protsenti planeeritud maksutulust ehk 63,4 miljardit Eesti krooni.

8. jaanuar

 Ameerika Ühendriikide julgeolekuorganid teatasid veel kahe mehe vahistamisest, kes olid seotud 2009. aastal New Yorgis kavandatud pommirünnakuga. Vahistatud olid Ühendriikide kodanik Zasrein Ahmedzay ning Bosnia ja Hertsegoviina kodanik Adis Medunjanin.
 Ameerika Ühendriikides läks pankrotti esimene pank 2010. aastal – panga Horizon Bank hoiused ja kontorite võrk anti üle pangale Washington Federal Savings and Loan Association.
 Angolas Cabinda provintsis avasid relvastatud isikud automaatrelvadest tule Togo jalgpallimeeskonda vedanud bussi pihta. Rünnakus hukkusid bussijuht, abitreener ja meeskonna pressiesindaja; kaks mängijat said raskelt vigastada ja üks neist, meeskonna väravavaht, suri hiljem haiglas.
 Argentina kohus taastas eelmisel päeval president Cristina Fernández de Kirchneri poolt tagandatud keskpanga juhi Martin Redrado volitused ja keelas presidendil kasutada riigi valuutareserve välisvõlgade tasumiseks.
 Islandi parlament Alþingi võttis vastu otsuse korraldada hiljemalt 6. märtsil rahvahääletus Islandi pankade pankrotistumisel raha kaotanud Hollandi ja Suurbritannia hoiustajate kahjude hüvitamise küsimuses.
 Portugali parlament kiitis põhimõtteliselt heaks seaduseelnõu, millega legaliseeritakse samasooliste abielu. Pärast täiendavat toimetamist parlamendikomisjonis läbib see enne jõustumist veel ühe hääletuse parlamendis.
 Venezuela devalveeris oma rahvusvaluutat, alandades boliivari kurssi dollari suhtes 50 protsenti. Valitud ettevõtetele jäi kehtima soodsam, vaid 17 protsenti madalam kurss. Sooduskursiga saavad raha vahetada valitsusasutused, toiduainete ja rasketööstustoodangu importijad.
 Rahvusvaheline Valuutafond avaldas aruande, mille kohaselt toetab organisatsioon Eesti üleminekut eurole 2011. aastal praegu fikseeritud vahetuskursiga 1 euro 15,6466 Eesti krooni eest.
 Eesti välisminister Urmas Paet alustas kuuepäevast ametlikku visiiti Singapuris.
 Rakveres algas harrastusteatrite festival.
 Ida-Virumaal Vaivara vallas algas kahepäevane sõjaline võistlus Utria Dessant 2010.
 Tartus Raadi-Kruusamäe linnaosas avati uus lasteaed Klaabu.
 Harju Maakohus kuulutas välja alkoholitöösturi ja meediaettevõtja Igor Savenkovi eraisiku pankroti.

9. jaanuar

 Afganistani president Ḩāmid Karzay esitas parlamendile kinnitamiseks 16 ministrikandidaati. Kandidaatide seas ei ole enam kedagi neist, kelle parlament 2. jaanuaril ametisse kinnitamata jättis.
 Afganistan ja Ameerika Ühendriigid sõlmisid kokkuleppe, mille kohaselt läheb Bagramis asuva Ühendriikide sõjaväevangla haldamine lähikuudel üle Afganistani võimudele.
 Ameerika Ühendriikides tabas California osariigi rannikuala 6,5-magnituudise võimsusega maavärin, mille kese asus 35 kilomeetrit Ferndale'i linnast loodes. Inimohvreid ega suuri purustusi maavärinaga ei kaasnenud.
 Hongkongis pandi hilisõhtul linna ühel tänavaturul toime happerünnak seal viibinud inimeste vastu. Inimeste sekka heideti lähedalasuva maja katuselt happega täidetud plastpudeleid; rünnaku tulemusel said kolmkümmend inimest vigastada, teiste seas üheksa turisti ja üks laps.
 Kreeka pealinnas Ateenas plahvatas kohaliku aja järgi kella 20 paiku parlamendihoone läheduses pomm, millest teatati ette. Piirkond evakueeriti ja keegi plahvatuses kannatada ei saanud.
 Portugali pealinnas Lissabonis varises kokku tsirkusetribüün. Kolmkümmend inimest said erineva raskusastmega vigastusi.
 Togo valitsus teatas, et riigi jalgpallikoondis loobub pärast eelmisel päeval toimunud rünnakut osalemast jalgpalli Aafrika meistrivõistlustel.
 Ukraina keskvalimiskomisjon tegi president Viktor Juštšenkole hoiatuse riigitelevisioonis talle kui presidendile eraldatud eetriaja kasutamise pärast valimiskampaania tegemiseks.
 Eesti välisminister Urmas Paet leppis Singapuri välisministri George Yong-boon Yeoga kokku Eesti ja Singapuri investeeringute kaitse lepingu ettevalmistamises.

10. jaanuar

 Afganistanis Helmandi provintsis hukkus Ameerika Ühendriikide merejalaväelastega patrullretkel kaasas olnud Suurbritannia ajalehe Sunday Mirror korrespondent Rupert Hamer; temaga samas sõidukis viibinud Sunday Mirrori fotograaf Philip Coburn sai raskelt vigastada.
 Horvaatias toimus presidendivalimiste teine voor, kus olid vastamisi opositsioonilise Horvaatia Sotsiaaldemokraatliku Partei kandidaat Ivo Josipović ja sõltumatu Zagrebi linnapea Milan Bandić. Valimised võitis 60,26% valijate toetusel Ivo Josipović. Kokku osales valimiste teises voorus 50,3% hääleõiguslikust elanikkonnast.
 Soomes Helsingis leiti oma kodust surnuna rahvuslik poliitik, endine parlamendiliige ja poksija, 47-aastane Tony Halme. Väidetavalt sooritas mees enesetapu.
 Usbekistanis toimus parlamendivalimiste teine voor.
 Eesti välisminister Urmas Paet osales Singapuris Berliini müüri langemisele pühendatud mälestusmärgi avamisel.
 Isamaa ja Res Publica Liidu teatel kasvas nende erakonna liikmete arve üheksa tuhandeni. Erakonna 9000. liikmeks sai Kärdla linnapea Georg Linkov.
 Eesti Politsei esitas sportlasele ja ettevõtjale Indrek Pertelsonile ametliku kahtlustuse mitmes majanduskuriteos, mis on seotud Pertelsoni tegevusega firma Haabersti Perespordikeskus juhtimisel.

11. jaanuar

 Ameerika Ühendriikides Californias San Franciscos algas föderaalkohtu istung, kus on esmakordselt arutuse all põhimõtteline küsimus, kas USA osariikidel on õigus keelata samasooliste abielu sõlmimist või on see vastuolus põhiseadusega.
 Ameerika Ühendriikides teatas endise Alaska kuberneri ja Vabariikliku Partei asepresidendikandidaadi Sarah Palini esindaja, et tema klient on allkirjastanud lepingu telekanaliga Fox News. Lepingu kohaselt hakkab Palin tegutsema telekanali juures poliitilise kommentaatorina.
 Euroopa Parlament alustas Euroopa Komisjoni volinikukandidaatide kuulamisi. Esimesena vastasid parlamendiliikmete küsimustele Euroopa Komisjoni asepresidendi kandidaat Catherine Ashton ja rahandusvoliniku kandidaat Olli Rehn.
 Iisraeli valitsus kiitis heaks kava rajada Iisraeli ja Egiptuse piirile terrorismi ning illegaalse immigratsiooni tõkestamiseks turvatara.
 Küprose Vabariigi president Dimítris Christófias ja Põhja-Küprose Türgi Vabariigi president Mehmet Ali Talat alustasid järjekordset kõneluste vooru kahe riigi taasühendamiseks.
 Prantsusmaa avaldas Prantsuse Guajaanas ja Martinique'il korraldatud rahvahääletuste tulemused, millest selgus, et kummagi meretaguse piirkonna elanikud ei soovi suuremat autonoomiat. Guajaanas hääletas laiendatud autonoomia vastu 69,8 protsenti ja Martinique'il 80 protsenti referendumil osalenud elanikest.
 Põhja-Iirimaal astus oma abikaasa eraelu- ja rahandusskandaali tõttu ajutiselt ametist tagasi peaminister Peter Robinson. Tema kohuseid asus täitma kaubandusminister Arlene Foster.
 Rwanda valitsus avaldas ametliku uurimisaruande, mille kohaselt mõrvasid 1994. aastal riigi presidendi Juvénal Habyarimana hutu äärmuslased. Presidendi hukkumine lennuõnnetuses tõi riigis kaasa sada päeva kestnud hõimutülid ja genotsiidi.
 Saksamaa välisminister Guido Westerwelle tegi üllatusvisiidi Jeemenisse.
 Eestis alustas oma kevadist istungjärku XI Riigikogu.
 Eestimaa Rahvaliidu volikogu valis erakonna uue juhatuse. Senistest liikmetest valiti juhatusse tagasi Vello Tafenau, Aivar Sõerd, Jaanus Männik, Jaan Õunapuu, Arno Rossman, Piret Aavik ja Rein Tölp. Uute liikmetena valiti juhatusse Lauri Läänemets, Tõnis Blank, Andrus Blok ja Riina Kull.
 Eesti suursaadik Austrias Eve-Külli Kala andis Viinis Austria presidendile Heinz Fischerile üle oma volikirjad.

12. jaanuar

 Bangladeshi peaminister Hāsinā Oyājed alustas ametlikku visiiti Indias. Kohtumisel India peaministri Manmohan Singhiga allkirjastas ta viis kahepoolset kokkulepet, mis muuhulgas näevad ette piiriülese koostöö terrorismi ja organiseeritud kuritegevusega võitlemisel.
 Ecuadoris astus ametist tagasi välisminister Fander Falconi.
 Ekvatoriaal-Guineas astus ametist tagasi peaminister Ignacio Milam Tangi valitsuskabinet, kuid ta nimetati samal päeval uuesti peaministriks ja sai ülesande moodustada uus valitsus.
 Guinea sõjaväelise valitsuse juht Moussa Dadis Camara lahkus haiglast Marokos ja saabus taastusravile Burkina Fasosse. Camara on olnud võimust eemal pärast haavatasaamist atentaadis eelmise aasta 3. detsembril.
 2010. aasta Haiti maavärin: Haitil toimus 7-magnituudine maavärin, mille epitsenter oli umbes 15 km pealinnast Port-au-Prince'ist edela pool. Maavärin purustas hooneid ja nõudis esialgsetel hinnangutel umbes 40 000 – 50 000 inimese elu. Hiljem kasvas hukkunute arv umbes 170 000 inimeseni.
 Sudaani valitsev Rahvuskongressi Partei nimetas ametlikult oma presidendikandidaadiks 2010. aasta valimistel ametisoleva presidendi ‘Umar Ḩasan Aḩmad al-Bashīri.
 Venemaal kinnitas Altai Vabariigi parlament uueks ametiajaks vabariigi presidendiks Aleksandr Berdnikovi. Tema poolt hääletas 33, vastu 6 parlamendiliiget.
 Venemaal astus Volgogradi oblasti kubernerina ametisse Anatoli Brovko.
 Venezuela võimud teatasid, et hakkavad rakendama energiasäästuprogrammi, mille tõttu katkestatakse igal nädalal elanikkonna varustamine elektrienergiaga neljaks tunniks.
 Ühinenud Rahvaste Organisatsioon avaldas uurimisaruande, mille kohaselt ei ole Guatemala president Álvaro Colom Caballeros seotud tuntud advokaadi Rodrigo Rosenbergi mõrvamisega. Enne oma tapmist salvestatud videos oli Rosenberg teatanud, et ta võidakse presidendi käsul mõrvata.
 Eestisse saabus ametlikule visiidile Saksamaa asevälisminister Cornelia Pieper.
 XI Riigikogu 14 liiget moodustasid kosmoseuuringute toetusrühma, mille juhiks valiti Riigikogu esimees Ene Ergma.

13. jaanuar

 Jeemeni Shabwah' kubernerkonna võimud teatasid terroriorganisatsiooni Al-Qā‘idah' kohaliku rakukese juhi Abdullah Mehdari hukkumisest tulevahetuses.
 Nigeeria kohus otsustas, et asepresident Goodluck Jonathan on volitatud täitma haige riigipea Umaru Yar'Adua asemel presidendi kohuseid, kuid ei saa formaalselt kasutada ajutise riigipea ametinimetust.
 Ukrainas Kiievis tunnistas apellatsioonikohus seitse inimest süüdi ukrainlaste genotsiidis 1932.–1933. aasta Ukraina näljahäda organiseerimise näol. Süüdi mõisteti postuumselt Jossif Stalin, Vjatšeslav Molotov, Lazar Kaganovitš, Pavel Postõšev, Stanislav Kossior, Mendel Hatajevitš ja Vlass Tšubar.
 Venemaa president Dmitri Medvedev kohtus Moskvas Türgi peaministri Recep Tayyip Erdoğaniga.
 Venemaa ajakirjandus teatas maavägede ülemjuhataja armeekindral Vladimir Boldõrevi ametist vabastamisest ja erru saatmisest seoses vanusepiiri täitumisega.
 Eestisse tegi lühivisiidi Saksamaa välisminister Guido Westerwelle.

14. jaanuar

 Moldova presidendi kohusetäitja Mihai Ghimpu allkirjastas määruse, millega moodustatakse komisjon hinnangu andmiseks "totalitaarsele kommunistlikule režiimile".
 Mongoolia president Tsahhiagijn Elbegdordž kehtestas moratooriumi surmanuhtlusele ja esines üleskutsega, et parlament võtaks vastu surmanuhtlust keelustava seaduse.
 Ukraina peaminister Julija Tõmošenko kaebas kohtusse riigi presidendi Viktor Juštšenko, kes oli teda varem süüdistanud ebaseaduslikes tehingutes offshore-firmade vahendusel.
 Euroopa Parlamendis küsitleti Euroopa Komisjoni transpordivoliniku kandidaati Siim Kallast.
 Eesti valitsus kinnitas oma korralisel istungil põhikooli ja gümnaasiumi uued riiklikud õppekavad, millele hakatakse üle minema 2011. aasta sügisel.

15. jaanuar

 2010. aasta Haiti maavärin: Ameerika Ühendriigid alustasid 12. jaanuaril maavärinas raskelt kannatada saanud Haitisse oma vägede saatmist – nelja päevaga toimetatakse haitilastele appi 10 000 Ühendriikide sõdurit.
 Guinea sõjaväelise valitsuse juht Moussa Dadis Camara teatas nõusolekust loovutada riigis võim kuni tervenemiseni oma asetäitjale kindral Sekouba Konatele.
 Hiina võimud nimetasid 12. jaanuaril tagasi astunud Qiangba Puncogi asemel Tiibeti autonoomse piirkonna valitsuse esimeheks erusõjaväelase Padma Cholingi.
 Hiina politsei keelustas tund aega enne avamist esmakordselt toimuma pidanud konkursi Mr Gay China läbiviimise, süüdistades korraldajaid loa taotlemisel vigade tegemises.
 Iraagi valimiskomisjon teatas, et on keelanud ligi viiesajal kandidaadil osaleda märtsis toimuvatel parlamendivalimistel, sest neid kahtlustatakse sidemetes 2003. aastal keelustatud Araabia Taassünni Sotsialistliku Parteiga.
 Iraagi endine asepeaminister Ţāriq 'Azīz sai Camp Cropperi kinnipidamiskeskuses Bagdadis insuldi ja toimetati ravile Ühendriikide armee haiglasse.
 Jaapan lõpetas osalemise Afganistani sõjalises missioonis. Jaapan osales missioonis kahe laevaga, mis tarnisid koalitsioonivägedele kütust. 
 Kaimanisaarte kubernerina astus ametisse Duncan Taylor.
 Montenegro kehtestas diplomaatilised suhted Kosovoga. Serbia kutsus seepeale koju tagasi konsultatsioonidele oma suursaadiku Montenegros.
 Põhja-Korea võttis vastu Lõuna-Korea võimude oktoobris tehtud pakkumise saata põhjanaabrile 10 000 tonni toiduabi. Tegemist on esimese ametliku abisaadetisega pärast suhete halvenemist kahe riigi vahel kaks aastat tagasi.
 Valgevene president Alaksandr Łukašenka allkirjastas seadusemuudatused, millega anti seni peamiselt infoturbega tegelenud Operatiiv-Analüütilisele Keskusele luureametkonna volitused.
 Eesti välisminister Urmas Paet andis Imbi Pajule ja Tiit Ojasoole üle esimesed Välisministeeriumi kultuuristipendiumid.
 Eesti Vahipataljoni ülemat major Toomas Välit autasustati kahekordse osalemise eest sõjalises operatsioonis "Iraagi vabadus" Ameerika Ühendriikide armee tunnustusmedaliga.
 Venemaa ettevõte Akron teatas 100-protsendilise osaluse omandamisest Muuga sadamas asuvas väetiseterminalis Dry Bulk Terminal. Seni kuulus Akronile 50 protsenti terminali aktsiatest.

16. jaanuar

 2010. aasta Haiti maavärin: 
 Senegali president Abdoulaye Wade teatas, et pakub osale maavärinas oma kodu kaotanud haitilastele võimaluse asuda ümber Senegali ja eraldab selleks neile tasuta maad.
 Haiti olukorraga saabus tutvuma Ameerika Ühendriikide riigisekretär Hillary Clinton.
 Afganistani parlament jättis heaks kiitmata 10 kandidaati president Ḩāmid Karzay esitatud 17 ministrikandidaadist. Esimest korda jättis parlament enamuse presidendi pakutud kandidaatidest ametisse kinnitamata 2. jaanuaril.
 Ameerika Ühendriikides vannutati ametisse Virginia osariigi kuberner Bob McDonnell.
 El Salvadori president Mauricio Funes esines esimese ametliku vabandusega aastatel 1980–1992 aset leidnud kodusõjas võimude ja sõjaväe poolt toime pandud inimõiguste rikkumiste eest.
 Mosambiigis astus ametisse peaminister Aires Ali.

17. jaanuar

 2010. aasta Haiti maavärin: Haitile saabus erakorralisele visiidile ÜRO peasekretär Ban Ki-moon.
 Ameerika Ühendriikides Los Angeleses jagati Kuldgloobuse filmi- ja teleauhindu. Parimaks režissööriks tunnistati James Cameron ja parimaks draamafilmiks tema lavastatud "Avatar". Parima meespeaosatätija auhind läks draamažanris Jeff Bridgesile ja parima naispeaosatäitja auhind samas žanris Sandra Bullockile.
 Iraagi kohus mõistis kurdide vastu suunatud genotsiidis süüdistatavale endisele siseministrile ja luureülemale Alī Ḩasan 'Abd al-Majīd al-Tikrītīle neljanda surmanuhtluse.
 Paavst Benedictus XVI tegi visiidi Rooma Tempio Maggiore sünagoogi eesmärgiga parandada suhteid roomakatoliku kiriku ja juutide vahel.
 Tšiilis peeti presidendivalimiste teine voor, kus olid vastamisi 13. detsembril 2009 peetud esimeses voorus 44,1 protsenti häältest saanud miljardär Sebastián Piñera ja endine president Eduardo Frei Ruiz-Tagle, kes sai esimeses voorus 29,6 protsenti häältest. Presidendiks valiti Sebastián Piñera, kes astub ametisse 11. märtsil.
 Ukrainas toimusid presidendivalimised. Ükski kandidaatidest ei kogunud valimistel võiduks vajalikku häälteenamust, mistõttu toimub 7. veebruaril valimiste teine voor, kus osalevad enim hääli saanud kandidaadid Viktor Janukovõtš ja Julija Tõmošenko.
 Ühendkuningriigi prints William alustas oma esimest ametlikku välisvisiiti kuninganna esindajana, saabudes Uus-Meremaale.
 Eestis valiti Sotsiaaldemokraatliku Erakonna uueks peasekretäriks XI Riigikogu liige Kalvi Kõva.
 Eesti Evangeelse Luterliku Kiriku Tallinna Toomkoguduse nõukogu valis koguduse uueks õpetajaks Konsistooriumi kantsleri Urmas Viilma.

18. jaanuar

 2010. aasta Haiti maavärin: Haitile saabus Ühinenud Rahvaste Organisatsiooni erisaadik Bill Clinton eesmärgiga toimetada saarele humanitaarabi ja kohtuda kohalike riigijuhtidega.
 Armeenia president Serž Sargsjan alustas ametlikku visiiti Venemaale.
 Austria president Heinz Fischer alustas viiepäevast ametlikku visiiti Hiinasse.
 Iisraeli peaminister Binyamin Netanyahu saabus ametlikule visiidile Saksamaale.
 Iraak ja Euroopa Liit sõlmisid kokkuleppe energiaalase koostöö edendamiseks maagaasi, energiajulgeoleku ja taastuvenergia valdkondades.
 Türgis vabanes vanglast 1981. aastal paavst Johannes Paulus II atentaadi sooritanud palgamõrvar Mehmet Ali Ağca. Türgis kandis ta karistust vasakpoolse ajakirjaniku Abdi İpekçi mõrvamise eest 1979. aastal.
 Eesti Reformierakond teatas, et alustab poliitilisi konsultatsioone Eesti Vabariigi põhiseaduse muutmise algatamiseks eesmärgiga ühitada alates 2015. aastast Riigikogu ja kohalike omavalitsuste valimised.
 Eestis mõistis Harju Maakohus altkäemaksu võtmises süüdi Viru Maakohtu endise kohtuniku Mihhail Komtšatnikovi ja määras talle kaheaastase vanglakaristuse.
 Haridus- ja teadusministeerium eraldas noorteorganisatsioonide tegevuse toetamiseks 2010. aastal 7,5 miljonit Eesti krooni. Majandusraskuste tõttu jäeti esmakordselt toetuseta erakondade noorteorganisatsioonid, sest erakondi rahastatakse niigi riigieelarvest.
 Pärnu Maakohus kuulutas välja ärimees Elmar Lepa eraisiku pankroti.
 Harju maakonnas avaldas Rae vallavolikogu umbusaldust Eesti Keskerakonda kuuluvale vallavanemale Raivo Uukkivile ja valis uueks vallavanemaks Eesti Reformierakonna liikme, senise vallavolikogu esimehe Veigo Gutmanni.
 Saare maakonnas astus täies koosseisus tagasi kolmeliikmeline Muhu vallavalitsus eesotsas vallavanem Peeter Laumiga.

19. jaanuar

 2010. aasta Haiti maavärin: Ameerika Ühendriikide armee alustas maavärinas kannatada saanud Haiti piirkondades lennukitelt toidupakkide ja veepudelite allaheitmist. Esimesel päeval toimetati pealinnast Port-au-Prince'ist kirdesse umbes 14 000 toidupakki ja 15 000 liitrit vett.
 Ameerika Ühendriikides Massachusettsi osariigis toimusid senaatori valimised augustis ajuvähki surnud Edward Kennedy ametikoha täitmiseks Ameerika Ühendriikide Senatis, mille võitis Vabariikliku Partei kandidaat Scott Brown.
 Ameerika Ühendriikide New Jersey' osariigi kubernerina vannutati ametisse Chris Christie.
 Ameerika Ühendriikides Virginia osariigis Appomattoxis tappis kurjategija kaheksa inimest. Tulistamises kahtlustatava Christopher Speighti tabamiseks algatati laiahaardeline politseioperatsioon; mees tabati järgmisel päeval.
 Bulgaaria välisminister ja Euroopa Komisjoni humanitaarabivoliniku kandidaat Rumjana Želeva teatas, et loobub Euroopa Komisjoni liikmeks pürgimast. Ühtlasi esitas ta palve välisministri ametist lahkumiseks. Peaminister Bojko Borisov keeldus seda algul rahuldamast, kuid õhtul otsustas valitsuspartei Želeva ka sellelt ametikohalt vabastada.
 Guinea sõjaväelised juhid Moussa Dadis Camara ja Sekouba Konate nimetasid üleminekuvalitsuse peaministriks Guinea Progressi Liidu esimehe Jean-Marie Doré.
 Soome väliskaubandus- ja arenguminister Paavo Väyrynen seadis üles oma kandidatuuri Soome Keskerakonna esimehe ametikohale.
 Venemaal moodustas president Dmitri Medvedev oma dekreediga Põhja-Kaukaasia föderaalringkonna, eraldades sellesse kuuluvad maa-alad senisest Lõuna föderaalringkonnast. Uue ringkonna juhiks ja Venemaa asepeaministriks nimetati senine Krasnojarski krai kuberner Aleksandr Hloponin, tema asemel Krasnojarski krai kuberneri kohusetäitjaks aga Edham Akbulatov.
 Eestis Tallinnas Saku Suurhallis algasid 2010. aasta Euroopa meistrivõistlused iluuisutamises.
 Eesti Kunstiakadeemia rektoriks valiti teiseks ametiajaks tagasi professor Signe Kivi.
 Tartu linnavalitsus otsustas autasustada Tartu medaliga pastor Kalle Mesilat ja Tartu lennujaama kauaaegset juhtivtöötajat Rein Marki.

20. jaanuar

 2010. aasta Haiti maavärin: Ameerika Ühendriigid teatasid täiendavalt veel 4000 sõduri saatmisest Haitile päästetööde korraldamiseks.
 Ameerika Ühendriikide riigisekretär Hillary Clinton teatas Ameerika Ühendriikide toetusest Montenegro liitumisele NATO-ga.
 Bulgaaria peaminister Bojko Borisov esitas eelmisel päeval ametist lahkunud Rumjana Želeva asemel välisministri ametikohale Nikolai Mladenovi kandidatuuri.
 Hispaanias Toledos algas Euroopa Liidu justiitsministrite kolmepäevane mitteametlik kohtumine.
 Hollandis Amsterdamis algas kohtuprotsess paremerakonna Vabaduspartei juhi ja parlamendiliikme Geert Wildersi üle, keda süüdistatakse viha õhutamises ja muslimite diskrimineerimises.
 Suurbritannia katkestas kõrgenenud terroriohu ja ebapiisavate turvameetmete tõttu lennuühenduse Jeemeniga.
 Eestisse saabus kahepäevasele riigivisiidile Gruusia president Mihheil Saakašvili.
 Eesti välisminister Urmas Paet alustas ametlikku visiiti Poolas. Kohtumisel Poola välisministri Radosław Sikorskiga allkirjastas ta kahe riigi vahelise viisaesindusleppe, mille kohaselt hakkab Poola Eesti viisasid väljastama Colombias, Etioopias, Põhja-Koreas ja Türkmenistanis. Eesti võttis endale kohustuse esindada Poolat Venemaal Pihkvas.
 XI Riigikogu kiitis heaks Eesti ühinemise Ühinenud Rahvaste Organisatsiooni korruptsioonivastase konventsiooniga.
 Tallinnas Süsta tänaval asuvas kolmekorruselises kortermajas toimus öösel kella 2.20 ajal plahvatus, milles hävis maja kolmas korrus ja pööninguosa. Plahvatuses sai vigastada kaheksa inimest.
 Tallinna Linnavalitsus kinnitas linna koolivõrgu korrastamise kava aastateks 2010–2012, mille raames ühendatakse 1. septembrist 2010 Sõle Põhikool Pelgulinna Gümnaasiumiga, Pelguranna Põhikool Karjamaa Gümnaasiumiga ja Tallinna Väike-Õismäe Gümnaasium Tallinna Õismäe Humanitaargümnaasiumiga.

21. jaanuar

 Ameerika Ühendriikide kaitseminister Robert Gates tegi üllatusvisiidi Pakistani.
 Angola 220-liikmeline parlament kiitis 186 poolthäälega heaks riigi esimese alalise põhiseaduse, millega laiendati presidendi volitusi ja kuulutati kogu maa riigi omandiks.
 Euroopa Parlamendis moodustati uuesti Balti-Euroopa töörühm, mille esimeheks valiti Eestit esindav Tunne Kelam.
 Leedus peeti oma töökohal kinni ja võeti 48 tunniks vahi alla tervishoiuministri asetäitja Artūras Skikas, keda kahtlustatakse altkäemaksu võtmises.
 Leedus astus ametist tagasi välisminister Vygaudas Ušackas.
 Lätis Mežotnes algas Baltimaade valitsusjuhtide kahepäevane kohtumine.
 Rumeenias otsustas president Traian Băsescu juhitav riigikaitsenõukogu suurendada Afganistani missioonil osalevate Rumeenia sõdurite arvu veel 600 inimese võrra, tõstes Afganistanis teenivate Rumeenia sõjaväelaste koguarvu 1798 inimeseni.
 Soomes Juupajoki vallas Kopsamo küla lähistel kukkus alla Soome kaitsejõudude Hornet-tüüpi hävituslennuk. Mõlemad lennukis viibinud piloodid katapulteerusid ja said vaid kergelt vigastada.
 Eesti valitsus kiitis heaks viisaesindusleppe Prantsusmaaga, mille kohaselt hakkavad Prantsusmaa diplomaatilised esindused väljastama Eesti viisasid Beninis, Burkina Fasos, Djiboutis, Gabonis, Guineas, Haitis, Kesk-Aafrika Vabariigis, Liibanonis, Malis, Mauritaanias, Marokos, Nigeris, Senegalis, Tšaadis ja Vietnamis.
 Tallinnas algas Maardu linnavalitsuse kutsel ja eestvedamisel Maailma Talviste Linnade Linnapeade Liidu (inglise World Winter Cities of Association for Mayors (WWCAM)) kahepäevane kohtumine.
 Pärnu linnavolikogu autasustas linna vapimärgiga koolijuhti Rein Eglonit, aktsiaseltsi Wendre omanikku Peter Hunti ja erusõjaväelast Vaino Kallast.

22. jaanuar

 Hollandi Antillidel toimusid parlamendivalimised.
 Serbia Õigeusu Kiriku 45. patriarhiks valiti senine Niši piiskop, 80-aastane Irinej (Gavrilović).
 Soome omavalitsuste- ja haldusminister Mari Kiviniemi teatas oma kavatsusest kandideerida Soome Keskerakonna esimehe ametikohale.
 Ukraina president Viktor Juštšenko andis Ukraina Rahvuslaste Liidu juhile Stepan Banderale postuumselt Ukraina kangelase aunimetuse.
 Ungari president László Sólyom määras parlamendivalimiste esimese ja teise vooru toimumise kuupäevadeks 11. ja 25. aprilli.
 Venemaa president Dmitri Medvedev esitas Riigiduumale kinnitamiseks seaduseelnõu, mille kohaselt alandatakse kohalikel valimistel valimiskünnis viiele protsendile. Presidendi sõnul on eelnõu eesmärgiks tõhustada poliitilist konkurentsi kohaliku tasandi esindusorganites.
 Venemaa koosseisu kuuluva Tatarstani president Mintimer Šaimijev palus president Dmitri Medvedevit mitte esitada tema kandidatuuri järgmiseks ametiajaks Tatarstani presidendi ametikohale. Šaimijevi volitused lõppevad 25. märtsil.
 Venemaa Riigiduuma kiitis heaks president Dmitri Medvedevi 19. jaanuari otsuse Põhja-Kaukaasia föderaalringkonna loomise kohta.
 Eesti lihatööstusettevõte Atria Eesti teatas oma otsusest sulgeda firma efektiivsuse tõstmiseks Põlvamaal Ahjal asuv lihatoodete tehase, viia tootmine sealt üle Valgas ja Vastse-Kuustes asuvatesse tehastesse ning koondada umbes 40 töötajat.
 Tallinnas toimusid Loodearmee laialisaatmise 90. aastapäeva puhul Loodearmee võitlejate mälestusüritused. Aleksander Nevski katedraalis pidas metropoliit Kornelius mälestusjumalateenistuse, millele järgnes palveteenistus Kopli pargis asuva loodearmeelaste mälestusmärgi juures.

23. jaanuar

 2010. aasta Haiti maavärin: Haiti valitsus teatas, et lõpetas võimalike ellujäänute otsimis- ja päästetööd.
Boliivia presidendi Evo Moralese uus valitsuskabinet andis ametivande. Kaitseministriks sai Rubén Saavedra Soto ja siseministriks Sacha Llorenti Soliz.
 Saksamaal toimunud vasakerakonna Die Linke juhatuse koosolekul pani ameti maha erakonna esimees Oskar Lafontaine.
 Serbia pealinna Belgradi Püha Miikaeli katedraalis trooniti uus Serbia patriarh Irinej.
 Venezuela võimud tühistasid kuue kaabeltelevisioonikanali eetriloa, sest kanalid olid eiranud korraldust edastada valitsuse ametlikke teateid, sealhulgas president Hugo Cháveze kõnesid.

24. jaanuar

 2010. aasta Haiti maavärin: Haiti valitsus teatas, et maavärinas hukkunute arv on ainuüksi pealinnas Port-au-Prince'is ületanud 150 000 piiri.
 Afganistani keskvalimiskomisjon lükkas 22. mail toimuma pidanud parlamendivalimised edasi 18. septembrile, põhjendades oma otsust rahanappuse ja julgeolekuriskidega.
 Eestimaa Rahvaliidu noorteühendus Rahvaliidu Noored teatas, et kaebab kohtusse haridus- ja teadusminister Tõnis Lukase otsuse mitte rahastada 2010. aastal riigieelarvelistest vahenditest erakondade noorteorganisatsioonide tegevust.

25. jaanuar

 Euroopa Nõukogu Parlamentaarne Assamblee valis Eesti delegatsiooni juhi Andres Herkeli tagasi assamblee aseesimehe ametikohale.
 Etioopia pealinnas Addis Abebas algas Aafrika Liidu XIV tippkohtumine.
 Iisraeli president Shim'on Peres alustas neli päeva kestvat visiiti Saksamaal.
 Iisreali peaminister Binyamin Netanyahu alustas kolmepäevast visiiti Poolas. Visiidi esimesel päeval külastas ta muuhulgas Auschwitzi koonduslaagrit.
 Iraagis viidi täide endise siseministri ja luureülema ‘Alī Ḩasan al-Majīdi surmaotsus.
 Iraagi pealinnas Bagdadis toimus kohaliku aja järgi kella 15.30 paiku kolm võimast pommiplahvatust, milles hukkus 41 inimest.
 Liibanoni pealinnast Beirutist Etioopia pealinna Addis Abebasse teel olnud lennukompanii Ethiopian Airlines lennuk Boeing 737-800 kukkus kohaliku aja järgi kell 2.37 öösel 3,5 kilomeetri kaugusel Liibanoni rannikust Vahemerre. Lennuki pardal olnud 83 reisijat ja 7 meeskonnaliiget hukkusid.
 Moldova riigiprokuratuur kuulas ligi kolm tundi üle endist presidenti Vladimir Voroninit seoses aprillis 2009 pealinnas Chişinăus toimunud rahvarahutustega ja politsei tegevusega nende ohjeldamisel.
 Rootsi telekommunikatsiooniettevõte Ericsson avalikustas firma restruktureerimise kava, mille käigus kaotatakse 1500 töökohta.
 Saint Kittsil ja Nevisel toimusid parlamendivalimised. Valimised võitis valitsev Tööpartei, kogudes 11-liikmelises parlamendis 6 kohta.
 Suurbritannia peaminister Gordon Brown ja Iirimaa peaminister Brian Cowen kohtusid, et arutada poliitilist olukorda Põhja-Iirimaal.
 Venezuelas astus tagasi asepresident ja kaitseminister Ramón Carrizalez.
 Eestis asus maakondliku ajalehe Võrumaa Teataja peatoimetajana tööle endine Maalehe peatoimetaja Sulev Valner.
 Eesti välisminister Urmas Paet osales Brüsselis toimunud Euroopa Liidu välis- ning üldasjade nõukogu istungil.
 Baltimaade investeerimisfirma BaltCap teatas, et on sõlminud lennukompaniiga Scandinavian Airlines kokkuleppe 100-protsendilise osaluse omandamiseks Eestis lennukite hoolduse ja remondiga tegelevas ettevõttes Air Maintenance Estonia.

26. jaanuar

 Hondurase ülemkohus tühistas süüdistused juunis 2009 riigipöörde läbi viinud kuue kindrali vastu. Pärast ülemkohtu otsust andis Hondurase parlament kõigile riigipöördes osalenutele täieliku amnestia.
 Iraagi pealinnas Bagdadis toimus siseministeeriumi hoone lähistel enesetaputerroristi korraldatud pommirünnak, milles hukkus vähemalt 17 ja sai vigastada 26 inimest.
 Islandil leiti teelt välja sõitnud autost surnuna Saksamaa suursaadik Karl-Ulrich Müller. Suursaadik oli kadunud alates 23. jaanuarist, mil ta asus pealinnast Reykjavíkist teele saare põhjaossa. 
 Leedu president Dalia Grybauskaitė rahuldas välisminister Vygaudas Ušackase 21. jaanuaril esitatud tagasiastumispalve. Välisministri kohuseid asus ajutiselt täitma kaitseminister Rasa Juknevičienė.
 Saksamaa riigikantsler Angela Merkel teatas täiendavalt 500 Saksa sõduri saatmisest Afganistani. Hiljem samal päeval teatas välisminister Guido Westerwelle, et Saksamaa alustab 2011. aastal oma vägede väljaviimist Afganistanist ning püüab anda 2014. aastaks julgeoleku tagamise täies mahus üle Afganistani armeele ja politseile.
 Sri Lankal toimusid presidendivalimised. Valimistel osales 74,5 protsenti hääleõiguslikust elanikkonnast ja need võitis 57,9 protsendi häältega ametisolev riigipea Mahinda Rajapakse, kuid tema oponent, endine armeejuht Sarath Fonseka teatas järgmisel päeval, et keeldub valimistulemusi tunnistamast.
 Suurbritannia maineka Costa raamatuauhinna võitis Christopher Reidi luulekogumik "A Scattering".
 Ungari konstitutsioonikohus tunnistas põhiseadusevastaseks peaminister Gordon Bajnai sotsialistliku valitsuse poolt alates 1. jaanuarist kehtestatud kinnisvaramaksu ja tühistas selle.
 Venezuela president Hugo Chávez nimetas eelmisel päeval tagasi astunud Ramón Carrizalezi asemel uueks asepresidendiks põllumajandusminister Elias Jaua.
 Eestis lükkas XI Riigikogu häältega 45:30 tagasi Keskerakonna eelnõu vabastada tööandjad töötute inimeste töölevõtmisel üheks aastaks sotsiaalmaksu maksmisest.
 Loksa linna suurim tööandja Loksa laevatehas teatas oma kõigi töötajate koondamisest tellimuste puudumise tõttu. Kokku said koondamisteate 525 töötajat, kellest 360 on Loksa elanikud.
 Ettevõtja Viktor Levada esitas Harju Maakohtule taotluse oma ettevõtte Levadia Metall saneerimismenetluse algatamiseks.
 Rae vallavolikogu esimeheks valiti Reformierakonna liige Agu Laius.
 Ajaleht Postimees korraldas traditsioonilise iga-aastase arvamusliidrite lõuna, kus anti kolumnistile ja ajaloolasele David Vseviovile üle 2009. aasta arvamusliidri auhind.

27. jaanuar

 2010. aasta Haiti maavärin: 
Haiti võimud teatasid uueks oletatavaks hukkunute arvuks 170 000 inimest senise hinnangulise 150 000 inimese asemel.
 Ameerika Ühendriigid peatasid maavärinas kannatada saanud inimeste lennutranspordi Florida haiglatesse. Ametliku põhjusena mainiti logistilisi probleeme, kuid meedias on lendude peatamise põhjuseks peetud kannatanute ravimise kõrgeid kulusid.
 Ameerika Ühendriikide president Barack Obama esines Kongressis iga-aastase kõnega olukorrast riigis. Kesksete lahendamist vajavate probleemidena tõi president esile kasvava tööpuuduse ja eelarvedefitsiidi.
 Ameerika Ühendriikides San Franciscos tutvustas arvutifirma Apple Inc. juht Steve Jobs firma esimest tahvelarvutit iPad.
 Bangladeshis hukati viis ohvitseri, kes olid 1975. aastal tapnud riigi rajaja ja esimese presidendi Sheikh Mujibur Rahmani.
 Hollandis algas Rotterdami rahvusvaheline filmifestival, mille ühes võistlusprogrammis osaleb ka Eesti režissööri Veiko Õunpuu film "Püha Tõnu kiusamine".
 Hondurases astus ametisse president Porfirio Lobo Sosa. Ühtlasi lahkus riigist 28. juunil 2009 kukutatud ja viimased neli kuud ennast Brasiilia saatkonnas varjanud ekspresident Manuel Zelaya.
 Prantsusmaa ajakirjanduse teadetel allkirjastas Venemaa autovõidusõitja Vitali Petrov lepingu Renault F1 võistkonnaga. Petrovist saab seeläbi esimene Vormel 1 võistlustel osalev Venemaa sportlane.
 Šveitsis Davosis algas 31. jaanuarini kestev Maailma Majandusfoorumi aastakoosolek.
 Usbekistani valitsus astus seoses uue parlamendi koosseisu kokkutulekuga ametist tagasi.
 Venemaa keskvalimiskomisjoni otsusega anti seni Riigiduumas täitmata olnud saadikoht partei Ühtne Venemaa esindajale, ansambli Ljube lauljale ja kunstilisele juhile Nikolai Rastorgujevile.
 Venemaa president Dmitri Medvedev esitas Tatarstani presidendi ametikohale Rustam Minnihanovi kandidatuuri.
 Ühinenud Rahvaste Organisatsioon nimetas oma esindajaks Afganistanis Rootsi diplomaadi Steffan de Mistura.
 Eesti Reformierakonna juhatus võttis vastu otsuse toetada 2011. aasta presidendivalimistel Toomas Hendrik Ilvese kandidatuuri.
 Eesti Kaitseväe juhataja Ants Laaneots osales Brüsselis toimunud NATO sõjalise komitee istungil.
 Tallinna kui Euroopa kultuuripealinna tegevuskava ettevalmistava sihtasutuse Tallinn 2011 nõukogu kinnitas sihtasutuse 2010. aasta eelarve kogumahus 71,82 miljonit krooni.
 Energiavõrguettevõte Elering fikseeris õhtul kella 17.40–17.45 ajal Eesti ajaloo elektrienergia tarbimise rekordi 1577,5 megavatti.

28. jaanuar

 Ameerika Ühendriikide Senat kinnitas häältega 70:30 Föderaalreservi senise juhi Ben Bernanke ka teiseks ametiajaks Ühendriikide keskpanga juhiks.
 Ameerika Ühendriikide Senat toetas uute majandussanktsioonide kehtestamist Iraani vastu, millega lõpetatakse peaaegu kogu kaubandus Ameerika Ühendriikide ja Iraani vahel. Erandina on lubatud toiduainete ja ravimite eksport Iraani.
 Ameerika Ühendriikide filmikompanii The Walt Disney Company lõpetas talle kuuluva filmidivisjoni Miramax Films tegevuse, säilitades vaid Miramaxi kaubamärgi.
 Poola peaminister Donald Tusk välistas oma kandideerimise presidendivalimistel. Seni oli Tusk arvamusküsitluste kohaselt kõige populaarsem kandidaat presidendi ametikohale.
 Sloveenia opositsioon algatas parlamendis president Danilo Türki umbusaldamise, heites talle ette kommunistist endise siseministri autasustamist.
 Suurbritannia pealinnas Londonis toimus rahvusvaheline konverents Afganistani julgeoleku teemadel. Eestit esindas konverentsil välisminister Urmas Paet. Konverentsil teatas Afganistani valitsus, et kavatseb alustada läbirääkimisi islamiliikumisega Taliban ja kaasata nende esindajad Afganistani vanematenõukogu töösse. 
 Taani valitsus väljastas avalikele asutustele soovituse piirata võimalikult palju naiste nägusid katvate ja islami kultuuriruumist pärit rõivaste burkade ja nikabide kandmist avalikus ruumis, kuid teatas, et ei kavatse algatada eelnõud nende kandmise üleüldiseks keelustamiseks, sest see oleks vastuolus Taani põhiseadusega.
 Tšehhi valitsus teatas kavast vähendada eelarve puudujääk 2014. aastaks eurole ülemineku jaoks vajaliku tasemeni ja saavutada euro kasutuselevõtmine 2017. aastal.
 Ukraina Ülemraada avaldas umbusaldust siseminister Juri Lutsenkole. Samal päeval nimetas peaminister Julija Tõmošenko Lutsenko siseministri esimeseks asetäitjaks siseministri kohustes.
 Eestis Tallinnas fikseeriti kell 14.25 pealinna kõigi aegade madalaim veetase alates mõõtmiste algusest 1842. aastal – merevee tase oli selleks kellaajaks langenud 96,7 sentimeetrini alla keskmist.
 Tallinna linnavolikogu võttis vastu otsuse rajada hiljemalt 2011. aasta lõpuks pealinna Nõmme rajaja Nikolai von Glehni mälestusmärk.

29. jaanuar

 Afganistanis Vardaki provintsis tappis afgaanist tõlk kaks Ameerika Ühendriikide sõdurit.
 Ameerika Ühendriikide riigisekretär Hillary Clinton saabus ametlikule visiidile Prantsusmaale ja kohtus Pariisis president Nicolas Sarkozyga.
 Argentina keskpanga president Martin Redrado astus tagasi, tunnistades, et ta ei suuda enam takistada riigi presidendi Cristina Fernández de Kirchneri katseid saavutada kontrolli panga välisvaluutareservide üle. President püüdis Redradot ise tagandada juba 7. jaanuaril, kuid siis tunnistas kohus presidendi tegevuse seadusevastaseks ja ennistas Redrado ametisse.
 Bulgaaria peaminister Bojko Borisov alustas kahepäevast ametlikku visiiti Türgis.
 Burundis vahistati kolmteist sõjaväelast, kes valmistasid väidetavalt ette president Pierre Nkurunziza kukutamist.
 Nigeerias Nigeri jõe deltas tegutsev peamine mässuliste relvarühmitus Mend teatas oktoobris 2009 väljakuulutatud vaherahu lõpetamisest.
 Venemaa testis koostöös Indiaga välja töötatud uut hävituslennukit Suhhoi T-50, mille masstootmine peaks algama 2015. aastal.
 Venemaa ja Liibüa sõlmisid relvatarnelepingu, mille raames tarnib Venemaa Liibüale 1,8 miljardi USA dollari väärtuses eri tüüpi relvi.
 Venemaa ekspresidendile Boriss Jeltsinile anti postuumselt Sverdlovski oblasti aukodaniku aunimetus.
 Vietnami kohus mõistis neljaks aastaks vangi dissidendist naisajakirjaniku Phạm Thanh Nghiêni, keda süüdistati valitsusvastases propagandas. Ta oli vahi all juba alates septembrist 2008.
 Eesti haridus- ja teadusminister Tõnis Lukas teatas, et loobub uue põhikooli- ja gümnaasiumiseaduse eelnõus kooliastmete tsentraliseeritud lahutamisest.
 Järvamaal Albu Põhikoolis avati Anton Hansen Tammsaare loomingu võistulugemisega ametlikult lugemisaasta. Üritusel osales ka kultuuriminister Laine Jänes.  
 Rae vallas avati busse tootva Saksamaa ettevõtte Setra ametlik esindus.
 Soome lahel jäi jäävangi Helsingist Tallinnasse teel olnud reisilaev Nordlandia 847 reisijaga pardal. Laeva vabastasid Tallinki reisilaevad Baltic Princess ja Superstar, kokku kestis reis kahe linna vahel üle kümne tunni.

30. jaanuar

 Ameerika Ühendriikides Los Angeleses jagati välja Ameerika Filmilavastajate Gildi aastaauhinnad. Parima režissööri preemia pälvis Kathryn Bigelow filmi "Piinakamber" ("The Hurt Locker") eest. Bigelow on esimene selle auhinna võitnud naine.
 Hiina teatas majanduslike sanktsioonide kehtestamisest Taiwanile relvi tarnivate Ameerika Ühendriikide firmade vastu.
 Suurbritannia peatas ajutiselt üliõpilasviisade väljastamise Bangladeshi, India ja Nepali kodanikele. Põhjenduseks toodi viimastel kuudel järsult kasvanud taotluste arv nendest riikidest, mis annab omakorda alust kahtlusteks, et paljud neist taotlustest ei ole üldse põhjendatud.
 Venemaal Kaliningradis toimus tuhandete osavõtjatega meeleavaldus, kus protesteeriti kommunaalmaksete hinnatõusu vastu ning nõuti peaminister Vladimir Putini ja Kaliningradi oblasti kuberneri Georgi Boosi tagasiastumist.
 Tallinnas toimus Reformierakonna Tallinna piirkonna üldkoosolek, kus valiti piirkonnaorganisatsiooni uueks esimeheks Keit Pentus ning juhatuse liikmeteks Remo Holsmer, Martin Kukk, Katja Ljubobratets, Tiina Lokk, Maret Maripuu, Õnne Pillak, Valdo Randpere ja Taavi Rõivas.

31. jaanuar

 Aafrika Liidu tippkohtumisel Etioopia pealinnas Addis Abebas valiti organisatsiooni uueks eesistujaks Malawi president Bingu wa Mutharika.
 Ameerika Ühendriikides Los Angeleses toimunud auhinnagalal kuulutati välja Grammy auhindade saajad. Enim auhindu pälvisid lauljatarid Beyoncé ja Taylor Swift, kellest esimene võitis kuus ja teine neli Grammy auhinda.
 Hiina edelaosas Sichuanis toimus kohaliku aja järgi kell 5.37 5,2-magnituudine maavärin, mille epitsenter asus 35 kilomeetrit Suiningi linnast kagus. Maavärinas purunes vähemalt 100 maja, sai kannatada 11 ja surma 1 inimene.
 Rootsi senine volinik Euroopa Komisjonis Margot Wallström nimetati Ühinenud Rahvaste Organisatsiooni peasekretäri eriesindajaks naiste ja laste vastu suunatud seksuaalse vägivalla alal. Varem ÜROs sellist ametikohta ei eksisteerinud.
 Tallinnas Nokia kontserdimajas toimus Isamaa ja Res Publica Liidu suurkogu. Erakonna esimeheks valiti tagasi Mart Laar, aseesimeesteks said Juhan Parts, Ene Ergma ja Tõnis Lukas. Ühtlasi valiti ka erakonna uus 20-liikmeline eestseisus.

 2010-01